- وَحَيُ يَحَيَ
- <
- 21
- >

21
دٛوْ کٜسُمْ اٜ لٜيْدِ کٜيْرِ
1 ندٜنْ مِ يِعِي دٛوْ کٜسُمْ اٜ لٜيْدِ کٜيْرِ، نغَمْ دٛوْ اَرَنْدٜجُمْ اٜ لٜيْدِ اَرَنْدٜىٰرِ مَجِّتِي، مَايٛ مَا وَلَا کٛو سٜطَّ؞ 2 ندٜنْ مِ يِعِي غَرِيرِ شٜنِيندِ، وَاتٛ اُرُشَلِيمَ کٜيْرِ اٜ ندِ جِڤّٛيٛو دَغَ دٛوْ، دَغَ تٛ اَللَّه، ندِ سِرْيَامَ بٛ ٻَݝَاطٛ مٛعِّتِنِيطٛ نغَمْ غٛرْکٛ مُوطُمْ؞ 3 ندٜنْ مِ نَنِي وٛنْدٜ حٛنٛنْدٜ شٜمْبِنْدٜ دَغَ جٛوطٛرْغَلْ لَامُ نغَلْ اٜ ندٜ وِعَ، ‏«‏رَطُّمْ تٛ اَللَّه جٛوطٛتٛو اٜ وٛنْدِ اٜ يِمْٻٜ!‏ اٛ جٛوطٛدٛتٛ اٜ مَٻّٜ، ٻٜ نغَرْتَيْ يِمْٻٜ مَاکٛ؞ اَللَّه اٜ حٛورٜ مُوطُمْ وٛنْدَيْ اٜ مَٻّٜ، اٛ وَرْتَيْ اَللَّه مَٻّٜ؞ 4 اٛ مٛيْتَنَيْٻٜ فُو غٛنْطِ مَٻّٜ، طُمْ بٛو فُطِّتَتَا طُمْ وَطَ مَيْدٜ کٛو وَنَّارٜ کٛو بٛجِّ کٛو تٛرَّ نغَمْ کٛو طُمٜ طُمْ ندٜنّٛ پَٻَّکٜ؞»‏
5 سٜيْ جٛوطِيطٛ دٛوْ جٛوطٛرْغَلْ لَامُ اٛنْ وِعِ، ‏«‏جٛونِ اٜ مِ وَطَ کٛو طُمٜ کٜسُمْ!‏»‏ طٛنْمَا اٛ وِعِيَمْ، ‏«‏وِنْدُ طُمْ طٛنْ، نغَمْ حَالَ کَعَ طُمْ غٛونغَ کَ تَبُّتُکَ؞»‏ 6 ندٜنْ اٛ وِعِيَمْ، ‏«‏طُمْ حٜىٰݧِي!‏ مِنْ وٛنِ اَلْفَ، مِنْ وٛنِ اٛمٜىٰغَ، وَاتٛ فُطّٛودٜ اٜ تِمّٛودٜ؞ فُو نَنْطٛ طٛنْکَ مِ حٛکَّيْمٛ ندِيَمْ شَاحُ دَغَ تٛ ندِيَمْ يٛنْکِ ٻُلِرٛيْتَ؞ 7 فُو کٜٻُطٛ جَالٛرْغَلْ حٜٻَيْ فِي طُعُمْ فُو دَغَ تٛ اَمْ، مِ وَرْتَيْ اَللَّه مَاکٛ، کَنْکٛ اٛ وَرْتَ ٻِطّٛ اَمْ؞ 8 اَمَّا غٛودُٻٜ کُلٛلْ اٜ ݧَامٛوٻٜ اَمَانَ، اٜ کُوٛوٻٜ کُوغَلْ کَلُّنغَلْ، اٜ غَطٛوٻٜ وَرْحٛورٜ، اٜ غَطٛوٻٜ نجٜىٰنُ، اٜ دَرْنٛوٻٜ، اٜ مَوْنِنٛوٻٜ غُنْکِيجِ، اٜ فُو فٜوٛوٻٜ، ٻٜ فُو طُمْ نَتِّنَيْٻٜ مبٜىٰلَ حِيتٜ کِبِرِتُ، کَنْغَ وٛنِ مَيْدٜ طِطَوْرٜ؞»‏
اُرُشَلِيمَ کٜيْرِ
9 سٜيْ غٛعٛتٛ ندٜرْ مَلَاعِکَعٜنْ نجٛوٜىٰطِطٛ ٻٜنْ وَرِ، ٻٜنْ طٛنْ جٛغِيٻٜ تُمُّطٜ جٛوٜىٰطِطِ کٜىٰوُطٜ مٛنّٜرٜ اَللَّه شَکِتِيطُمْ؞ اٛ وِعِيَمْ، ‏«‏وٛرٛيْ مِ حٛلّٛيْمَا ٻَݝَاطٛ، دٜبّٛ کَرٛورِ ندِنْ؞»‏ 10 ندٜرْ وَحَيُ طُمْ، مَلَاعِکَاجٛ اٛنْ حٛشِّيَمْ يَارِيَمْ دٛوْ وٛنْدٜ حٛشّٜىٰرٜ تٛوْندٜ نَاع سٜطَّ اٛ حٛلِّيَمْ اُرُشَلِيمَ غَرِيرِ شٜنِيندِ اٜ جِڤّٛيٛو دَغَ دٛوْ، دَغَ تٛ اَللَّه؞ 11 غَرِيرِ ندِنْ اٜ وٛودِ تٜدُّنغَلْ اَللَّه اٜ ندِ طٜلْکِتٛو بٛ کَاپٜ طٜلْکِتٛتٛوطٜ طٜ شٜىٰدٜ، بٛ جَسْفَ اٜ ندِ طٜلْکِتٛو بٛ دَارٛغَّلْ؞ 12 اٜ ندِ وٛودِ مَحٛلْ تٛوْنغٛلْ اٜ نغٛلْ فِلِيندِ، غٛودُنغٛلْ دَمُّطٜ سَڤّٛ اٜ طِطِ، ندٜنْ اٜ وٛودِ مَلَاعِکَعٜنْ سَڤّٛ اٜ طِطٛ ڤَامَنٛوٻٜ دَمُّطٜ طٜنْ؞ تٛ دَمُّطٜ طٜنْ بٛو طُمْ وِنْدِي اِنْطٜ لٜݧِ اِسْرَاعِيلَ سَڤّٛ اٜ طِطِ؞ 13 کٛو ندُيٜ وُتُّدُ اٜ وٛودِ دَمُّطٜ تَتِ، دَمُّطٜ تَتِ دَغَ فُونَ، دَمُّطٜ تَتِ دَغَ حِرْنَ، دَمُّطٜ تَتِ دَغَ فٛمْبِنَ، دَمُّطٜ تَتِ دَغَ وٛيْلَ؞ 14 طُمْ مَحِي مَحٛلْ ڤِلِينغٛلْ غَرِيرِ ندِنْ دٛوْ کَاپٜ سَڤّٛ اٜ طِطِ، ندٜنْ دٛوْ مَاجٜ طُمْ وِنْدِي اِنْطٜ لِلَاٻٜ سَڤّٛ اٜ طِطٛ ٻٜ کَرٛورِ ندِنْ؞
15 مَلَاعِکَاجٛ مٜتَنْطٛيَمْ بٛو اٜ وٛودِ سَوْرُ ڤٛوندٛلْ ندُ جِينَارِ ندُ اٛ فٛوندِرْتَ غَرِيرِ ندِنْ اٜ دَمُّطٜ مَيْرِ اٜ مَحٛلْ ڤِلِينغٛلْندِ؞ 16 غَرِيرِ ندِنْ کٛو ندُيٜ وُتُّدُ اٜ فٛتِّدِ، جُوتُکِ مَيْرِ اٜ يَاجُکِ مَيْرِ اٜ فٛتِّدِ؛ سٜيْ مَلَاعِکَاجٛ اٛنْ فٛوندِرِ غَرِيرِ ندِنْ اٜ سَوْرُ ندُنْ اٛ يِعِ ندِ وَطِي مِلْ 1,500؞ جُوتُکِ مَيْرِ اٜ يَاجُکِ مَيْرِ فُو اٜ فٛتِّدِ؞ 17 طٛنْمَا اٛ فٛوندِ مَحٛلْ ڤِلِينغٛلْ غَرِيرِ ندِنْ، تٛوُکِ مَغّٛلْ وَطِي جَاٻَنْطٜ 216؞ اٛ فٛوندِرِ نٛ نٜطّٛ فٛوندِرْتَ؞
18 مَحٛلْ نغٛلْ مَحِرَامَ اٜ غٛطّٜ کَاپٜ طٜ شٜىٰدٜ، بِعٜتٜىٰطٜ جَسْفَ؞ غَرِيرِ ندِنْ بٛو اٜ جِينَارِ تَنْ ندِ مَحِرَا اٜ ندِ طٜلْکِتٛو بٛ دَارٛغَّلْ؞ 19 طُمْ مٛعِّنِرِي کَاپٜ غَطَاطٜ لٜيْ مَحٛلْ نغٛلْ اٜ کٛو اِرِ ندٜيٜ حَيْرٜ ندٜ شٜىٰدٜ؞ اَرَنْدٜ جَسْفَ، طِطَوْرٜ سَفَايَ، تَتَوْرٜ اَغَتْ، نَيَوْرٜ اٜمٜرَلْ، 20 نجٛوَٻْرٜ اٛنِسْ، جٛوٜىٰغٛعٛورٜ کَنٜىٰلِيَنْ، جٛوٜىٰطِطَوْرٜ کِرِسٛولَتِ، جٛوٜىٰتَتَوْرٜ بٜىٰرِلْ، جٛوٜىٰنَيَوْرٜ تٛوفَسْ، سَڤّٛورٜ کِرِسٛوفُرَسْ، سَڤّٛ اٜ غٛعٛورٜ جَاسِنْ، سَڤّٛ اٜ طِطَوْرٜ اَمٜىٰتِسْ؞ 21 ندٜنْ دَمُّطٜ سَڤّٛ اٜ طِطِ طٜنْ طٛنْ طُمْ لُعُلُعُوجِ سَڤّٛ اٜ طِطِ، کٛو نغَلٜ دَمُّغَلْ وَطِرَامَ اٜ لُعُ‑لُعُ غٛعٛ؞ طٛنْمَا طَتَلْ مَنْغَلْ غٛنْغَلْ ندٜرْ غَرِيرِ ندِنْ اٜ جِينَارِ تَنْ نغَلْ وَطِرَا، اٜ نغَلْ طٜلْکِتٛو بٛ دَارٛغَّلْ؞
22 مِ يِعَايِ وُرٛ شٜنِينغٛ ندٜرْ غَرِيرِ ندِنْ، نغَمْ اَللَّه جٛومِرَاوٛ جٛومُ بَوْطٜ کَنْکٛ اٜ کَرٛورِ ندِنْ نغٛنِ وُرٛ شٜنِينغٛ مَيْرِ؞ 23 غَرِيرِ ندِنْ يِطَايِ جَيْنغٛلْ نَانغٜ کٛو نغٛلْ لٜوْرُ، نغَمْ تٜدُّنغَلْ اَللَّه يٜيْنَنْتٛوندِ، ندٜنْ کَرٛورِ ندِنْ وٛنِ فِتِلَارُ مَيْرِ؞ 24 يِمْٻٜ دُونِيَارُ نجَحَيْ ندٜرْ جَيْنغٛلْ غَرِيرِ ندِنْ؞ لَامِيٻٜ دُونِيَارُ بٛو نغَدَّنَيْ غَرِيرِ ندِنْ جَوْدِ مَٻّٜ؞ 25 دَمُّطٜ مَيْرِ بٛو مَٻَّتَاکٜ ݧَلَوْمَ حَا اَبَدَا، ندٜنْ طُمْ وَطَتَا جٜمَّ ندٜرْ مَيْرِ؞ 26 طُمْ وَدَّيْ کٛو طُمٜ کٛ وٛوطِ اٜ رِسْکُ يِمْٻٜ دُونِيَارُ ندٜرْ غَرِيرِ ندِنْ؞ 27 وَلَا غٛطُّمْ کٛ سٜنَاکِ نَتَّيْطُمْ غَرِيرِ ندِنْ، کٛو بٛو غَطٛووٛ کُوطٜ نٜفْنِيطٜ، کٛو ڤٜوٛووٛ؞ سٜيْ نِ ٻٜ طُمْ وِنْدِ اِنْطٜ مُعّٜنْ ندٜرْ دٜفْتٜرٜ يٛنْکِ ندٜ کَرٛورِ ندِنْ، کَمْٻٜ تَنْ نَتَّتَ غَرِيرِ ندِنْ؞

- وَحَيُ يَحَيَ
- <
- 21
- >

© 2011 WBT