- فِلِبِيَنْکٛعٜنْ
- <
- 4
- >

4
تٛکُّکِ جٛومِرَاوٛ بٛطُّمْ
1 نغَمْ نٛنْ، اٛنٛنْ بَنْدِرَاٻٜ اَمْ ٻٜ نغِطُمِ ٻٜ کَاٻُمِ يِيکِ، اٛنٛنْ نغٛنِ بٜلْطُمْ ٻٜرْندٜ اَمْ، اٛنٛنْ مَنْتٛرْتٛومِ؞ نٛنْ حَانِ ندَرٛرٛوطٛنْ بٛطُّمْ ندٜرْ تٛکُّکِ جٛومِرَاوٛ، اٛنٛنْ ٻٜ نغِطُمِ؞
2 اٜ مِ تٛرٛو يُودِيَ اٜ سِنْتِکِ ٻٜ شِرْيٛوتِرَ نغَمْ کَمْٻٜ طُمْ ٻٜ جٛومِرَاوٛ؞ 3 اَنْ حِغٛ کُوغَلْ اَمْ مٛ غٛونغَ، اٜ مِ تٛرٛمَا، وَلُّ رٜوْٻٜ ٻٜعٜ، نغَمْ ٻٜ کُودِي اٜ اَمْ کُوغَلْ شَطُنغَلْ نغَلْ وَعَجِنْکِ حَبَرُ بٜلْطُمْ، حَوْتِ اٜ کِلٜمٜنْ اٜ حٛرِيٻٜ حِغٛوٻٜ کُوغَلْ اَمْ، ٻٜ اِنْطٜ مَٻّٜ اٜ وِنْدِي ندٜرْ دٜفْتٜرٜ يٛنْکِ؞
4 کٛو ندٜيٜ نَنٜىٰ بٜلْطُمْ نغَمْ جٛومِرَاوٛ؞ اٜ مِ فُطِّتَ اٜ مِ وِعَعٛنْ، نَنٜىٰ بٜلْطُمْ!‏
5 اَلٜىٰ کٛو مٛيٜ يِعَ مُݧَلْ مٛوطٛنْ؞ جٛومِرَاوٛ ٻَدَکٜ وَرَ؞ 6 تٛع اٛنْ نغَنُّ دٛوْ کٛو طُمٜ، اَمَّا ندٜرْ کٛو طُمٜ مبِعٜىٰ اَللَّه کٛ نغِطّٛنْ ندٜرْ دٛعَارٜ اٜ تٛرَاکِ اٜ يٜتّٛورٜ؞ 7 ندٜنْ جَمْ طُمْ اَللَّه حٛکَّتَ پَٻِّيطُمْ فَامُ نٜطّٛ طُمْ سُرَيْ ٻٜرْطٜ مٛوطٛنْ اٜ ݧُمٛ مٛوطٛنْ نغَمْ اٛنْ شُمْڤٛوتِرَ اٜ يٜىٰسُ اَلْمَسِيحُ؞
8 اٜ رٜعِرْدٜ بَنْدِرَاٻٜ اَمْ، نغَطٜىٰ کَ ݧُمُکِ دٛوْ کٛو طُمٜ کٛ وٛنِ طُمْ غٛونغَ، اٜ کٛ مَوْنِنٜىٰ، اٜ کٛ حَانِ، اٜ کٛ لَاٻِ، اٜ کٛ وٜلْنَنْتَ يِمْٻٜ ٻٜرْطٜ، اٜ کٛ طُمْ يِعَتَ اٜ وٛوطِ، اٜ کٛو طُمٜ نغِکُّ بٛطُّمْ، اٜ کٛ حٜوْتِ مَنْتٜىٰکِ؞ 9 کٛو طُمٜ کٛ اٜکِّتِيطٛنْ، اٜ کٛ کٜٻُطٛنْ، اٜ کٛ نَنْطٛنْ، اٜ کٛ نغِيطٛنْ تٛ اَمْ، نغَطٜىٰطُمْ، ندٜنْ اَللَّه جٛومُ جَمْ وٛنْدَيْ اٜ مٛوطٛنْ؞
بُلُسْ يٜتِّي تٛکُّٻٜ يٜىٰسُ وٛنْٻٜ فِلِبِ
10 اٜ مِ نَنَ بٜلْطُمْ، مِ يٜتِّي جٛومِرَاوٛ نَاع سٜطَّ، نغَمْ جٛونِ اٛنْ شٛعَّکٜ اٛنْ مبَلَّيَمْ؞ غٛونغَ ندٜنّٛ اٛنْ ݧُمَ دٛوْ اَمْ، اَمَّا لَاوٛلْ وٛنِ اٛنْ کٜٻَايِ؞ 11 مِ وِعَايِ نٛنْ نغَمْ اٜ مِ يِطِ غٛطُّمْ؞ نغَمْ مِ اٜکِّتَکٜ ندٜرْ فُو تٛ کٜٻُمِ حٛورٜ اَمْ مِ مُݧِدَ اٜ کٛ نغٛودُمِ؞ 12 اٜ مِ اَنْدِ نٛ نجٛوطٛرْتٛومِ ندٜرْ شِيَ، اٜ مِ اَنْدِ نٛ نجٛوطٛرْتٛومِ ندٜرْ غٛودَلْ؞ مِ اٜکِّتَکٜ نٛ نجٛوطٛرْتٛومِ ندٜرْ فُو تٛ کٜٻُمِ حٛورٜ اَمْ، کٛو ندٜرْ حَارَنْدٜ، کٛو ندٜرْ وٜىٰلٛ، کٛو ندٜرْ غٛودَلْ، کٛو ندٜرْ دُلّٜرٜ؞ 13 مِ وَاوَيْ وَطُکِ کٛو طُمٜ بَرْکَ اٛنْ طٛنْ شٜمْبِطِنْطٛيَمْ؞
14 اَمَّا اٛنْ نغَطِي بٛطُّمْ ندٜ مبَلُّطٛيْيَمْ ندٜرْ تٛرَّ اَمْ؞ 15 اٛنٛنْ فِلِبِيَنْکٛعٜنْ، اٛنٛنْ اٜ کٛعٜ مٛوطٛنْ اٛنْ اَنْدِ شَرٜلْ کٛ ڤُطُّطٛنْ نَنْکِ حَبَرُ بٜلْطُمْ، ندٜ اَلْمِ لٜيْدِ مَکِدٛونِيَ، وَلَا وٛٻّٜ تٛکُّٻٜ يٜىٰسُ بَلُّٻٜيَمْ سٜيْ اٛنٛنْ تَنْ؞ 16 نغَمْ کٛو شَرٜلْ کٛ نغٛنْمِ تَسَلٛونِکَ اٛنْ لِلْدَنِييَمْ بَلَّلْ نَاع ندٜ غٛعٛ، نَاع ندٜ طِطِ؞ 17 نَاع اٜ مِ طَٻِّتَ دٛکَّلْ تٛ مٛوطٛنْ، اَمَّا اٜ مِ طَٻِّتَنَعٛنْ ٻٜيْدَارِ دٛوْ بَرْکَ طُمْ نغٛودُطٛنْ؞ 18 مِ حٜٻِي دٛکَّلْ نغَلْ لِلْدٛيْطٛيْيَمْ تٛ جُنْغٛ اَبَافٛرٛدِتُسْ؞ نغَلْ ٻُرِ کٛ نغِطُمِ؞ نغَلْ وَرْتِي بٛ اُرْدٜ وٜلْندٜ ندٜ طُمْ حٛکَّتَ اَللَّه، شَکِّرِ ندِ اٛ جَٻَتَ، مبٜلْنَنَيْندِمٛ ٻٜرْندٜ؞ 19 اَللَّه اَمْ حٛکَّيْعٛنْ کٛو طُمٜ کٛ نغِطّٛنْ دَغَ ندٜرْ رِسْکُ مَاکٛ طُطُّمْ بَرْکَ يٜىٰسُ اَلْمَسِيحُ؞ 20 تٜدُّنغَلْ تَبِّتَ تٛ اَللَّه مٜىٰطٜنْ، ݧَاکٛ مٜىٰطٜنْ حَا اَبَدَا اَبَدِنْ!‏ اَامِنْ؞
کٛوْنٛلْ شَکِتِينغٛلْ
21 کٛوْنٜىٰ فُو يِمْٻٜ اَللَّه ندٜرْ اِنْدٜ يٜىٰسُ اَلْمَسِيحُ؞ تٛکُّٻٜ يٜىٰسُ وٛنْدُٻٜ اٜ اَمْ طٛعٛ اٜ کٛوْنَعٛنْ؞ 22 فُو يِمْٻٜ اَللَّه اٜ کٛوْنَعٛنْ، کٛ ٻُرِ وٛنِ کُوٛوٻٜ اٜ لَامٛرْدٜ کَيْسَرْ؞
23 يِدّٜ يٜىٰسُ اَلْمَسِيحُ جٛومِرَاوٛ وٛنْدَ اٜ مٛوطٛنْ؞ اَامِنْ؞

- فِلِبِيَنْکٛعٜنْ
- <
- 4
- >

© 2011 WBT