- رٛومَنْکٛعٜنْ
- <
- 15
- >

15
تٛع اٛنْ مبٜلْنَنْ کٛعٜ مٛوطٛنْ تَنْ
1 اٜنٜنْ شٜمْبِطْٻٜ ندٜرْ تٛکُّکِ يٜىٰسُ، اٜ حَانِ مُݧَنٜنْ ٻٜ شٜمْبِطَا ندٜرْ تٛکُّکِ يٜىٰسُ؞ ندٜنْ تٛع اٜنْ مبٜلْنَنْ کٛعٜ مٜىٰطٜنْ ٻٜرْطٜ تَنْ؞ 2 کٛو مٛيٜ مٜىٰطٜنْ وٜلْنَنَ بَنْدِرَاوٛ مُوطُمْ ٻٜرْندٜ نغَمْ ٻٜيْدَارِ مَاکٛ اٜ سٜمْبِطِنْکِمٛ ندٜرْ تٛکُّکِ يٜىٰسُ؞ 3 نغَمْ اَلْمَسِيحُ وٜلْنَنَايِ حٛورٜ مُوطُمْ ٻٜرْندٜ، اَمَّا نٛ اَايَارٜ وِعِ، ‏«‏ٻٜنْ طٛنْ کُطٛوٻٜمَ، مِنْ ٻٜ کُطَتَ؞»‏ 4 فُو کٛ وِنْدَا دَغَ ندٜنّٛ ندٜرْ دٜفْتٜرٜ شٜنِيندٜ، طُمْ وِنْدَ نغَمْ طُمْ اٜکِّتِنَعٜنْ، نغَمْ بَرْکَ مُݧَلْ مٜىٰطٜنْ اٜ سٜمْبِطِنْکِ کِ دٜفْتٜرٜ شٜنِيندٜ سٜمْبِطِنْتَعٜنْ نغَطٜنْ کَمُّندٜ؞ 5 اَللَّه بَلّٛووٛعٜنْ مبَاوٜنْ مُݧٜنْ شٜمْبِطِنٛووٛ ٻٜرْطٜ مٜىٰطٜنْ اٛ وَلَّعٛنْ نجٛوطٛوطٛنْ جٛنْدٜ جَمْ حَکُّندٜ مٛوطٛنْ ندٜرْ تٛکُّکِ يٜىٰسُ اَلْمَسِيحُ؞ 6 نٛنْ نغَرْتِرْتٛنْ ٻٜ حٛنْدُکٛ غٛعٛ ٻٜ ݧُمٛ غٛعٛ ندٜرْ مَوْنِنْکِ اَللَّه ݧَاکٛ جٛومِرَاوٛ مٜىٰطٜنْ يٜىٰسُ اَلْمَسِيحُ؞ 7 نغَمْ نٛنْ، نٛ اَلْمَسِيحُ جَٻِرِعٛنْ، اٛنٛنْ مَا نجَٻِندِرٜىٰ نٛنْ نغَمْ يِمْٻٜ مَوْنِنَ اَللَّه؞ 8 نغَمْ اٜ مِ وِعَعٛنْ اَلْمَسِيحُ وَرْتِي مَشُّطٛ يَحُودَنْکٛعٜنْ نغَمْ اٛ حٛلَّ اَللَّه وَطَيْ کٛ وِعِ، نغَمْ طُمْ تَبِّتِنَ اَلْکَوَلْ نغَلْ طُمْ وَطَنِ مَامَعٜنْ مَٻّٜ اَرَنْدٜعٜنْ، 9 کَدِنْ نغَمْ يِمْٻٜ نَاع يَحُودَنْکٛعٜنْ مَوْنِنَ اَللَّه نغَمْ يُرْمٜىٰندٜ مَاکٛ؞ نٛنْ نٛ طُمْ وِنْدِرَا،
‏«‏نغَمْ نٛنْ، مِ مَنْتٜتٜ ندٜرْ يِمْٻٜ نَاع يَحُودَنْکٛعٜنْ،
مِ يِمَ غِمِ مَنْتُکِ اِنْدٜ مَاطَ؞»‏
10 طٛنْمَا وٛنْدٜ اَايَارٜ وِعِي،
‏«‏اٛنٛنْ يِمْٻٜ نَاع يَحُودَنْکٛعٜنْ، مبٜلْمبٜلْتٜىٰ حَوْتِ اٜ يِمْٻٜ اَللَّه؞»‏
11 ندٜ ٻٜيْدِي وِيکِ،
‏«‏مَنْتٜىٰ جٛومِرَاوٛ، اٛنٛنْ يِمْٻٜ نَاع يَحُودَنْکٛعٜنْ اٛنْ فُو مٛوطٛنْ،
مَنْتٜىٰمٛ، اٛنْ فُو مٛوطٛنْ يِمْٻٜ دُونِيَارُ؞»‏
12 طٛنْمَا، اَنَّبِ اِشَايَ وِعِ،
‏«‏غٛطّٛ دَغَ ندٜرْ لٜݧٛلْ جٜىٰسِ وَرٛيَيْ،
اٛ وَرٛيَيْ نغَمْ اٛ لَامٛو يِمْٻٜ نَاع يَحُودَنْکٛعٜنْ، ٻٜ نغَطَيْ کَمُّندٜ دٛوْ مَاکٛ؞»‏
13 اَللَّه تَبِّتِنْطٛ کَمُّندٜ مٜىٰطٜنْ وَطَعٛنْ نَنٛنْ بٜلْطُمْ کٜوْطُمْ، اٛ حٛکَّعٛنْ جَمْ بَرْکَ حٛولَاکِ کِ کٛولِيطٛنْمٛ، نغَمْ کَمُّندٜ مٛوطٛنْ وَطَ کَ ٻٜيْدَاکِ لَاوٛلْ بَوْطٜ رُوحُ مَاکٛ؞
کُوغَلْ بُلُسْ
14 بَنْدِرَاٻٜ اَمْ، مِنْ اٜ حٛورٜ اَمْ مِ تَبِّتِنِي اٛنٛنْ اٜ کٛعٜ مٛوطٛنْ اٛنْ نغٛودِ نغِکُّ بٛطُّمْ نَاع سٜطَّ، اٛنْ کٜىٰوُٻٜ اَنْدَلْ، ندٜنْ اٛنْ مبَاوَيْ اٜکِّتِندِرٛنْ؞ 15 اَمَّا بَنْݧٜ ندٜرْ طٜرٜوٛلْ نغٛعٛلْ مِ وِنْدَنِيعٛنْ حَالَ شٜمْبِطْکَ دٛوْ غٛطُّمْ فِي نغَمْ مِ سِفْتٛرَنَعٛنْطُمْ؞ مِ وَطُ نٛنْ نغَمْ کُوغَلْ بٛنْغَلْ نغَلْ اَللَّه حٛکِّيَمْ، 16 نغَمْ مِ وَرْتَ کُوَنٛووٛ يٜىٰسُ اَلْمَسِيحُ ندٜرْ يِمْٻٜ نَاع يَحُودَنْکٛعٜنْ؞ اٜ مِ حُوَ کُوغَلْ اَرْدِيطٛ دِينَ ندٜرْ وَعَجِنْکِ حَبَرُ بٜلْطُمْ طُمْ اَللَّه، نغَمْ يِمْٻٜ نَاع يَحُودَنْکٛعٜنْ نغَرْتَ بٛ شَکِّرِ ندِ اَللَّه جَٻِ، ندِ رُوحُ اَللَّه وَرْتِرِ شٜنِيندِ؞ 17 نغَمْ يٜىٰسُ اَلْمَسِيحُ جٜيِيَمْ وَطِ مَنْتٛرْتٛومِ کُوغَلْ نغَلْ کُوَنَيْمِ اَللَّه؞ 18 مِ مٜتَتَا طٛعٛ دٛوْ غٛطُّمْ، سٜيْ دٛوْ کُوغَلْ اَلْمَسِيحُ نغَلْ اٛ وَلِّيَمْ نغَطُمِ؞ اٛ وَلِّييَمْ نغَمْ يِمْٻٜ نَاع يَحُودَنْکٛعٜنْ تٛکَّ کٛ اَللَّه وِعِ بَرْکَ بٛلِيطٜ اَمْ اٜ کُوطٜ اَمْ، 19 اٜ کُوطٜ کَيْطِنِيطٜ طٜ نغَطُمِ لَاوٛلْ بَوْطٜ رُوحُ اَللَّه؞ دَغَ اُرُشَلِيمَ مِ فِلَکٜ حَا يَاکِ غَرِيرِ اِلِيرِکُمْ، مِ وَعَجِنِ حَبَرُ بٜلْطُمْ دٛوْ اَلْمَسِيحُ اٜ طٜنْ طٛنْ بِغٜىٰجٜ فُو؞ 20 کٛ وٛنِ ندٜرْ ٻٜرْندٜ اَمْ وٛنِ مِ وَعَجِنَ حَبَرُ بٜلْطُمْ تٛ يِمْٻٜ ٻٜ مٜىٰطَايِ نَنْکِ حَبَرُ اَلْمَسِيحُ، نغَمْ تٛع مِ مَحَ دٛوْ تٛ غٛطّٛ فُطِّ مَحُکِ؞ 21 نٛنْ نٛ طُمْ وِنْدِرَا،
‏«‏يِمْٻٜ ٻٜ مٜىٰطَايِ حٛکّٜىٰکِ حَبَرُ مَاکٛ ٻٜ اَنْدَيْمٛ،
ندٜنْ ٻٜنْ طٛنْ ٻٜ مٜىٰطَايِ نَنْکِ حَبَرُ مَاکٛ ٻٜ ڤَامَيْ؞»‏
22 نغَمْ کُوغَلْ نغَلْ، مِ حٜٻَايِ شَرٜلْ وَرْکِ تٛ مٛوطٛنْ؞
بُلُسْ اٜ يِطِ يَاکِ غَرِيرِ رٛومَ
23 اَمَّا جٛونِ، ندٜ نجٛتِّنْمِ کُوغَلْ اَمْ اٜ بِغٜىٰجٜ طٜعٜ، ندٜنْ ندٜ دُوٻِ طُطِّ اٜ مِ حَاٻِ يِيکِعٛنْ، 24 اٜ مِ يِطِ يَالُکِ تٛ مٛوطٛنْ شَرٜلْ نغٜلْ نجَحَيْمِ اَسْبَانِيَ؞ اٜ مِ يِطِ مبَلّٛنْيَمْ مِ يَحَ تٛنْ غَطَ مِ نَنِي بٜلْطُمْ جٛوطٛدَاکِ اٜ مٛوطٛنْ بَلْطٜ سٜطَّ؞ 25 جٛونِ بٛو مِ يَحَيْ اُرُشَلِيمَ نغَمْ مِ يَارَنَ يِمْٻٜ اَللَّه بَلَّلْ؞ 26 نغَمْ تٛکُّٻٜ يٜىٰسُ غٛنْٻٜ مَکِدٛونِيَ اٜ اَکَايَ ٻٜ نَنِي بٜلْطُمْ حٛکُّکِ دٛکّٜ نغَمْ وَلُّکِ ٻٜ نغَلَنَا ندٜرْ يِمْٻٜ اَللَّه ندٜرْ اُرُشَلِيمَ؞ 27 ٻٜ نَنِي بٜلْطُمْ وَطُکِ نٛنْ؞ غٛونغَ تٛ مَٻّٜ طُمْ وَرْتِي بٛ يٛٻُکِ ݧَمَاندٜ؞ نغَمْ تٛ يِمْٻٜ نَاع يَحُودَنْکٛعٜنْ کٜٻِي غٜطَلْ ندٜرْ فِي بٛطُّمْ طُمْ اَللَّه وَطَنِ يَحُودَنْکٛعٜنْ اَلْکَوَلْ، ندٜنْ اٜ حَانِ ٻٜ مبَلِّرَٻٜ جَوْدِ مَٻّٜ؞ 28 ندٜنْ تٛ مِ يٛتِّنِي کُوغَلْ نغَعَلْ، وَاتٛ مِ حٛکِّيٻٜ بَلَّلْ نغَلْ طُمْ حَوْرِتَنِٻٜ، مِ نَنْغَيْ لَاوٛلْ يَاکِ لٜيْدِ اَسْبَانِيَ؞ دٛوْ لَاوٛلْ اَمْ يَاکِ اَسْبَانِيَ مِ يَالَيْ تٛ مٛوطٛنْ؞ 29 اٜ مِ اَنْدِ، تٛ مِ وَرِي تٛ مٛوطٛنْ، مِ وَرْدَيْ اٜ بَرْکَ اَلْمَسِيحُ فُو؞
30 بَنْدِرَاٻٜ اَمْ، نغَمْ جٛومِرَاوٛ مٜىٰطٜنْ يٜىٰسُ اَلْمَسِيحُ اٜ يِدّٜ ندٜ رُوحُ اَللَّه حٛلَّتَ، اٜ مِ تٛرٛوعٛنْ مبَلّٜىٰيَمْ وَطُکِ دٛعَارٜ نَاع سٜطَّ؞ 31 تٛرٜىٰ اَللَّه حِسْنَيَمْ دَغَ جُوطٜ غَݧُٻٜ تٛکَّ يٜىٰسُ غٛنْٻٜ لٜيْدِ يَحُودِيَ، ندٜنْ تٛرٜىٰمٛ اٛ وَطَ کٛولِيٻٜ يٜىٰسُ غٛنْٻٜ اُرُشَلِيمَ نجَٻَ شٜىٰدٜ طٜ نجَارَنَيْمِٻٜ، 32 نغَمْ تٛ اَللَّه جَٻِي مِ وَرٛيَيْ تٛ مٛوطٛنْ اٜ بٜلْطُمْ ٻٜرْندٜ، مِ سِوْتٛدٛو اٜ مٛوطٛنْ؞ 33 اَللَّه جٛومُ جَمْ وٛنْدَ اٜ مٛوطٛنْ اٛنْ فُو؞ اَامِنْ؞

- رٛومَنْکٛعٜنْ
- <
- 15
- >

© 2011 WBT