- اَافِسَنْکٛعٜنْ
- <
- 1
- >

طٜرٜوٛلْ نغٛلْ بُلُسْ وِنْدَنِ
اَافِسَنْکٛعٜنْ
حَبَرُ دٛوْ طٜرٜوٛلْ نغٛعٛلْ
طٜرٜوٛلْ نغٛعٛلْ بُلُسْ وِنْدِنغٛلْ شَرٜلْ کٛ اٛ سُرَا ندٜرْ غَرِيرِ رٛومَ نغَمْ وَعَجِنْکِ حَبَرُ يٜىٰسُ؞ اٛ وِنْدِنغٛلْ دُوٻِ 60 غَطَ دَݧْنغٛلْ يٜىٰسُ؞ اَرَنْدٜ اٛ مٜتِي دٛوْ کٛ اَللَّه يِطِ وَطُکِ نغَمْ حَوْتَ فُو کٛ تَغِ غٛنْطُمْ دٛوْ اٜ غٛنْطُمْ ندٜرْ دُونِيَارُ اٛ وَرْتِرَ اَلْمَسِيحُ اَرْدٛتٛوطٛطُمْ؞ ندٜنْ بُلُسْ تٛرَکٜ يِمْٻٜ اَللَّه کَوْتَ حٛورٜ نغَرْتَ غٛعٛ ندٜرْ تٛکُّکِ يٜىٰسُ اَلْمَسِيحُ؞
ندٜرْ طٜرٜوٛلْ نغٛعٛلْ بُلُسْ مٜتِي دٛوْ نٛ اَللَّه سُٻِرِ يِمْٻٜ مُوطُمْ، اٜ نٛ طُمْ يَافٛرِي حَکّٜ مَٻّٜ، اٜ نٛ ٻٜ رِمْطِنِرَا دَغَ حَکّٜ مَٻّٜ بَرْکَ يٜىٰسُ اَلْمَسِيحُ، اٜ نٛ رُوحُ اَللَّه تَبِّتِنِرِ اَلْکَوَلْ مَاکٛ مَنْغَلْ؞ طٛنْمَا اٛ تٛرَکٜ اَافِسَنْکٛعٜنْ وَرْتُکِ غٛعٛ کِ ٻٜ نغَرْتِ ندٜرْ تٛکُّکِ اَلْمَسِيحُ کِ وَرْتَ غٛونغَ ندٜرْ جٛنْدٜ ندٜ ٻٜ نجٛوطٛدِي؞
طُمْ حُوتِرِ بٛلِيطٜ شُوطِيطٜ طُطّٜ نغَمْ حٛلُّکِ يِمْٻٜ اَللَّه نغَرْتِ غٛعٛ ندٜرْ سُمْڤٛوتِرْکِ اٜ اَلْمَسِيحُ؞ مِسَالُ بٛلِيطٜ شُوطِيطٜ طٜنْ نغٛنِ:‏ تٛکُّٻٜ يٜىٰسُ اٜ نَنْدِ اٜ ٻَنْدُ، يٜىٰسُ وٛنِ بٛ حٛورٜ مَيْرُ؞ ندٜنْ اٜ ٻٜ نَنْدِ اٜ مَادِ، يٜىٰسُ وٛنِ بٛ حَيْرٜ دَرْنُندٜ مَادِ ندِنْ؞ طٛنْمَا اٜ ٻٜ نَنْدِ اٜ دٜبّٛ تٜىٰغَلْ، يٜىٰسُ وٛنِ بٛ غٛرْکٛ مَاکٛ؞
1
کٛوْنٛلْ بُلُسْ
1 مِنْ بُلُسْ مٛ اَللَّه سُٻِ مِ وَرْتَ لِلَاطٛ يٜىٰسُ اَلْمَسِيحُ، وِنْدِ طٜرٜوٛلْ نغٛعٛلْ؞ مِ وِنْدَنْ يِمْٻٜ اَللَّه غٛنْٻٜ ندٜرْ غَرِيرِ اَافِسَ کٛولِيٻٜ يٜىٰسُ اَلْمَسِيحُ اٜ ٻٜرْندٜ غٛعٛ؞ 2 اَللَّه ݧَاکٛ مٜىٰطٜنْ اٜ يٜىٰسُ اَلْمَسِيحُ جٛومِرَاوٛ مٜىٰطٜنْ بَرْکِطِنَعٛنْ، حٛکَّعٛنْ جَمْ؞
تٛکُّکِ يٜىٰسُ اٜ وَدَّ بَرْکَ
3 يٜتّٛورٜ تَبِّتَ تٛ اَللَّه ݧَاکٛ يٜىٰسُ اَلْمَسِيحُ جٛومِرَاوٛ مٜىٰطٜنْ؞ ندٜرْ سُمْڤٛوتِرْکِ اٜ اَلْمَسِيحُ اٛ حٛکِّيعٜنْ کٛو اِرِ طُمٜ بَرْکَ دَغَ دٛوْ؞ 4 کٛ دُونِيَارُ تَغٜىٰ، اَللَّه سُٻِيعٜنْ نغَرْتٜنْ ٻٜ مَاکٛ بَرْکَ يٜىٰسُ، نغَمْ نغَرْتٜنْ شٜنِيٻٜ ٻٜ نغَلَا تٛٻّٜلْ حَکّٜ يٜىٰسٛ مَاکٛ؞
5 اٛ دَرْوِي ندٜرْ يِدّٜ نغَرْتٜنْ ٻِٻّٜ مَاکٛ بَرْکَ يٜىٰسُ اَلْمَسِيحُ، نغَمْ کَنْجُمْ وٛنِ کٛ اٛ يِطَنِعٜنْ؞ نٛنْ وٜلَنِيمٛ؞ 6 اٜنْ مَنْتُ اَللَّه نغَمْ اٛ يِطِيعٜنْ يِدّٜ مَوْندٜ، نغَمْ شَاحُ طُمْ اٛ حٛکِّعٜنْ بَرْکَ ٻِطّٛ مَاکٛ مٛ اٛ يِطِ؞ 7‏-8 سُمْڤٛوتِرْکِ اٜ يٜىٰسُ رِمْطِنِيعٜنْ بَرْکَ پِيپَمْ مَاکٛ اٛ يَافَنَکٜعٜنْ حَکّٜ مٜىٰطٜنْ، نغَمْ يِدّٜ ندٜ اَللَّه حٛلِّعٜنْ کٜىٰرٛلْ وَلَا؞ يِدّٜ ندٜنْ ندٜ مَوْندٜ؞ 9 ندٜرْ فَامُ مَاکٛ اٜ اَنْدَلْ مَاکٛ، اٛ حٛلِّيعٜنْ سِرُّ کٛ اٛ يِطِ اٛ وَطَ بَرْکَ اَلْمَسِيحُ؞ 10 فِي طُعُمْ طُمْ اَللَّه يِطِ وَطُکِ اٛ وَطَيْطُمْ تٛ شَرٜلْ وَطِي؞ کٛ اٛ يِطِ وَطُکِ کَنْجُمْ وٛنِ اٛ حَوْتَ کٛو طُمٜ کٛ وٛنِ اٜ لٜيْ اٜ کٛ وٛنِ اٜ دٛوْ وَرْتَ لٜيْ لَامُ اَلْمَسِيحُ؞
11 اَللَّه سُٻِيعٜنْ وَرْتِرِيعٜنْ يِمْٻٜ مَاکٛ بَرْکَ يٜىٰسُ اَلْمَسِيحُ؞ کٛ دُونِيَارُ تَغٜىٰ اٛ سِرْيِي فِي طُعُمْ، نغَمْ کَنْکٛ وٛنِ غَطٛووٛ فُو کٛ يِطِ نٛنْ نٛ اٛ يِطِ؞ 12 اٛ وَطُ نٛنْ نغَمْ اٜنٜنْ، اَرْتُٻٜ نغَطِ ٻٜرْطٜ دٛوْ اَلْمَسِيحُ، نغَطٜنْ جٛنْدٜ مَنْتُکِ تٜدُّنغَلْ اَللَّه؞
13 اٛنٛنْ مَا، اٛنْ نغَرْتِي يِمْٻٜ اَللَّه شَرٜلْ کٛ نَنْطٛنْ وٛلْدٜ غٛونغَ، وَاتٛ حَبَرُ بٜلْطُمْ دٛوْ يٜىٰسُ غَدَّنْطُمْعٛنْ کِسْندَمْ؞ اٛنْ کٛولَکٜمٛ، اَللَّه بٛو حٛکِّيعٛنْ رُوحُ مُوطُمْ طُمْ اٛ وَطَنِعٛنْ اَلْکَوَلْ؞ رُوحُ طُمْ حٛلِّي اٛنْ نغَرْتِي ٻٜ مَاکٛ؞ 14 ندٜ اٜنْ نغٛودِ رُوحُ اَللَّه، اٜنْ تَبِّتِنِي اٜنْ کٜٻَيْ کٛو طُمٜ بٛطُّمْ طُمْ اَللَّه وَطَنِعٜنْ اَلْکَوَلْ؞ ندٜنْ طُمْ رِمْطِنَيْعٜنْ نغَمْ طُمْ مَنْتَ مَنْغُ اَللَّه؞
دٛعَارٜ بُلُسْ
15 نغَمْ مَاجُمْ، دَغَ شَرٜلْ نغٜلْ نَنُمِ حَبَرُ نٛ کٛولٛرِيطٛنْ جٛومِرَاوٛ مٜىٰطٜنْ يٜىٰسُ اٜ نٛ نغِرُّطٛنْ يِمْٻٜ اَللَّه، 16 مِ اَلَايِ يٜتُّکِ اَللَّه نغَمْ مٛوطٛنْ، اٜ مِ وَطَنَعٛنْ دٛعَارٜ کٛو ندٜيٜ؞ 17 اٜ مِ تٛرٛو اَللَّه مٛ يٜىٰسُ اَلْمَسِيحُ جٛومِرَاوٛ مٜىٰطٜنْ، ݧَاکٛ مٛ مَنْغُ، حٛکَّعٛنْ رُوحُ مُوطُمْ ڤَمْتِنَيْطُمْعٛنْ ٻٜيْدَنَعٛنْ اَنْدَلْ اَللَّه، نغَمْ اَنْدٛنْمٛ بٛطُّمْ؞ 18 اٜ مِ وَطَ دٛعَارٜ کَدِنْ اَللَّه مَٻِّتَ ٻٜرْطٜ مٛوطٛنْ نغَمْ اَنْدٛنْ کَمُّندٜ ندٜ اٛ نٛدِّرِعٛنْ اٜ بَرْکَ مَوْطُمْ طُمْ اٛ وَطَنِ يِمْٻٜ مَاکٛ اَلْکَوَلْ؞
19 طٛنْمَا، اٜ مِ وَطَ دٛعَارٜ اَنْدٛنْ نٛ بَوْطٜ مَاکٛ مَوْطٜ کُوِرْتَ ندٜرْ مٜىٰطٜنْ، اٜنٜنْ تٛکُّٻٜ يٜىٰسُ؞ بَوْطٜ طٜنْ طٜ غٛعٛ اٜ بَوْطٜ شٜمْبِطّٜ 20 طٜ اَللَّه حُوتِرِ شَرٜلْ کٛ اٛ اُمِّنِ اَلْمَسِيحُ دَغَ مَيْدٜ اٛ جٛوطِنِمٛ دٛوْ جٛوطٛرْغَلْ لَامُ تٛ جُنْغٛ مَاکٛ ݧَامٛ تٛنْ دٛوْ؞ 21 تٛنْ يٜىٰسُ لَامِي دٛوْ کٛو مٛيٜ لَامِيطٛ، اٜ لَامُ، اٜ بَوْطٜ، اٜ اَرْدِيطٛ، اٜ کٛو اِرِ طُمٜ لَامُ غٛنْطُمْ دٛوْ اٜ لٜيْ، نَاع جٛونِ تَنْ، اَمَّا حَا اَبَدَا؞ 22 اَللَّه وَطِي کٛو طُمٜ لٜيْ لَامُ مَاکٛ؞ اٛ وَرْتِرِيمٛ اَرْدِيطٛ کٛو طُمٜ اٜ اَرْدِيطٛ کَوْتَلْ تٛکُّٻٜمٛ؞ 23 کَوْتَلْ تٛکُّٻٜ يٜىٰسُ نغٛنِ بٛ ٻَنْدُ مَاکٛ؞ کَنْکٛ بٛو وٛنِ کٜبِّنْطٛ کٛو طُمٜ، اٜ مٛ ندٜرْ مَٻّٜ کٛو تٛيٜ؞

- اَافِسَنْکٛعٜنْ
- <
- 1
- >

© 2011 WBT