- مَاتِيُ
- <
- 1
- >

حَبَرُ يٜىٰسُ طُمْ
مَاتِيُ
وِنْدِ
حَبَرُ دٛوْ طٜرٜوٛلْ نغٛعٛلْ
غٛعٛتٛ ندٜرْ لِلَاٻٜ يٜىٰسُ سَڤّٛ اٜ طِطٛ بِعٜتٜىٰطٛ مَاتِيُ وِنْدِ طٜرٜوٛلْ نغٛعٛلْ؞ طٜرٜوٛلْ نغٛعٛلْ اٜ حٛلَّ يٜىٰسُ وٛنِ اَلْمَسِيحُ مٛ اَلْکَوَلْ کِينغَلْ وَطِ اَلْکَوَلْ اٛ وَرَيْ؞ مَاتِيُ اٛ يَحُودَنْکٜىٰجٛ، ندٜنْ اٜ مٛ مٜتَ دٛوْ کٛ يَحُودَنْکٛعٜنْ مبٛووِ، وَاتٛ اَتَّوْرَ اٜ سَکَّنْکِ اَللَّه اٜ دِينَ مَٻّٜ؞ اٛ حٛلِّي يٜىٰسُ وٛنِ کِسْنٛووٛ مٛ يَحُودَنْکٛعٜنْ اٜ کٛو مٛيٜ کٜطِي غَرٛلْ مُوطُمْ؞ طُعُمْ حَبَرُ طُمْ حَبَرُ بٜلْطُمْ نغَمْ کٛو مٛيٜ؞
طٜرٜوٛلْ نغٛعٛلْ نغٛلْ سِرْيَامَ بٛطُّمْ؞ نغٛلْ فُطِّرِي اٜ حَبَرُ لٜݧٛلْ يٜىٰسُ؞ لٜݧٛلْ مَاکٛ حٛلِّي اٛ حٜبِّنِي اَنَّبَاکُ طُمْ اَنَّبٛعٜنْ نغَطِ دٛوْ اَلْمَسِيحُ؞ طٜرٜوٛلْ نغٛلْ حٛلِّي دَݧْنغٛلْ مَاکٛ اٜ نٛ دَݧْنغٛلْ نغٛلْ وٛودِرِ تٜدُّنغَلْ اَللَّه؞ طٛنْمَا نغٛلْ حٛلِّي بَڤْتِسْمَ مَاکٛ، اٜ نٛ اٛ فٛوندِرَا، اٜ نٛ اٛ وَعَجِنِرِ، اٜ نٛ اٛ اٜکِّتِنِرِ، اٜ نٛ اٛ يَمْطِتِنِرِ يِمْٻٜ؞ ندٜنْ نغٛلْ حٛلِّي نٛ اٛ تٛرِّرَا اٜ نٛ اٛ وَرِرَا دٛوْ غَافَانغَلْ نغَمْ حَکّٜ يِمْٻٜ فُو؞ طٛنْمَا نغٛلْ حٛلِّي اٛ اُمَّکٜ دَغَ مَيْدٜ؞
1
مَامَعٜنْ يٜىٰسُ
1 طٜعٜ نغٛنِ اِنْطٜ مَامَعٜنْ يٜىٰسُ اَلْمَسِيحُ لٜݧٛلْ دَوْدَ، دَوْدَ لٜݧٛلْ اِبْرَاهِمْ؞
2 اِبْرَاهِمْ دَݧِ اِشِيَاکُ، ندٜنْ اِشِيَاکُ دَݧِ يَاکُبُ، ندٜنْ يَاکُبُ دَݧِ يَحُودَ اٜ سَکِرَاٻٜ مَاکٛ، 3 يَحُودَ دَݧِ فٜرٜسَ اٜ جٜىٰرَ، مَدُوجٛ جٜىٰرَ وٛنِ تَامَرْ، فٜرٜسَ دَݧِ حٜسٜرُونَ، حٜسٜرُونَ دَݧِ اَرَمْ، 4 اَرَمْ دَݧِ اَمِينَدَبْ، اَمِينَدَبْ دَݧِ نَاشٛنْ، نَاشٛنْ دَݧِ سَلْمٛنْ، 5 سَلْمٛنْ دَݧِ بٛعَاجَ، مَدُوجٛ بٛعَاجَ وٛنِ رَحَبْ، بٛعَاجَ دَݧِ اٛبِدَ، مَدُوجٛ اٛبِدَ وٛنِ رُتْ، اٛبِدَ دَݧِ جٜىٰسِ، 6 جٜىٰسِ دَݧِ دَوْدَ لَامِيطٛ، دَوْدَ لَامِيطٛ دَݧِ سُلٜيْمَانُ، مَدُوجٛ سُلٜيْمَانُ وٛنِ دٜبّٛ اُرِيَ ندٜنّٛ، 7 سُلٜيْمَانُ دَݧِ رٜحٛبٛوَمْ، رٜحٛبٛوَمْ دَݧِ اَبِجَ، اَبِجَ دَݧِ اَاسَ، 8 اَاسَ دَݧِ جٜحٛوشَفَتْ، جٜحٛوشَفَتْ دَݧِ جٛورَمْ، جٛورَمْ دَݧِ اَجَارِيَ، 9 اَجَارِيَ دَݧِ جٛوتَمَ، جٛوتَمَ دَݧِ اَحَسْ، اَحَسْ دَݧِ حٜجٜکَايَ، 10 حٜجٜکَايَ دَݧِ مَنَاسٜ، مَنَاسٜ دَݧِ اَمٛنْ، اَمٛنْ دَݧِ جٛوسَيَ، 11 جٛوسَيَ دَݧِ جٜکٛونِيَ اٜ سَکِرَاٻٜ مَاکٛ وٛرْٻٜ، شَرٜلْ کٛ يَحُودَنْکٛعٜنْ نَنْغَا نجَارَا لٜيْدِ بَابِيلَ؞
12 غَطَ طُمْ يَارِيٻٜ لٜيْدِ بَابِيلَ، جٜکٛونِيَ دَݧِ شٜيَلْتِيَلْ، شٜيَلْتِيَلْ دَݧِ جَرُوبَبٜلْ، 13 جَرُوبَبٜلْ دَݧِ اَبِيحُدُ، اَبِيحُدُ دَݧِ اٜلِيَاکِمْ، اٜلِيَاکِمْ دَݧِ اَاجٛرٛ، 14 اَاجٛرٛ دَݧِ جَادٛکْ، جَادٛکْ دَݧِ اَاکِمْ، اَاکِمْ دَݧِ اَلِييُدُ، 15 اَلِييُدُ دَݧِ اٜلٜيَاجَرْ، اٜلٜيَاجَرْ دَݧِ مَتَانَ، مَتَانَ دَݧِ يَاکُبُ، 16 يَاکُبُ دَݧِ يُسُفُ غٛرْکٛ مَرْيَامَ، مَرْيَامَ دَݧِ يٜىٰسُ بِعٜتٜىٰطٛ اَلْمَسِيحُ؞
17 اٜ وٛودِ مَامَعٜنْ سَڤّٛ اٜ نَيٛ دَغَ جَامَنُ اِبْرَاهِمْ يَاکِ جَامَنُ دَوْدَ؞ اٜ وٛودِ مَامَعٜنْ سَڤّٛ اٜ نَيٛ دَغَ جَامَنُ دَوْدَ يَاکِ شَرٜلْ نغٜلْ يَحُودَنْکٛعٜنْ نجَارَا مَشُّنغَاکُ تٛ لٜيْدِ بَابِيلَ؞ اٜ وٛودِ مَامَعٜنْ سَڤّٛ اٜ نَيٛ دَغَ شَرٜلْ نغٜلْ يَحُودَنْکٛعٜنْ نجَارَا مَشُّنغَاکُ تٛ لٜيْدِ بَابِيلَ يَاکِ دَݧْنغٛلْ اَلْمَسِيحُ؞
دَݧْنغٛلْ يٜىٰسُ اَلْمَسِيحُ
18 رَا نٛ يٜىٰسُ اَلْمَسِيحُ دَݧِرَا؞ مَدُوجٛ مَاکٛ مَرْيَامَ وَادِ اَلْکَوَلْ تٜىٰغَلْ اٜ يُسُفُ؞ اَمَّا کٛ ٻٜ نغَطَ تٜىٰغَلْ، سٜيْ اٛ تَوْرَا رٜىٰدُ دَغَ تٛ رُوحُ اَللَّه؞ 19 ندٜ يُسُفُ اٛ نٜطّٛ اَادِلِيجٛ، اٛ يِطَا اٛ سٜمْتِنَمٛ اٜ نجَيْرِ؞ اٛ دَرْوِ اٛ يٛوفَمٛ اٜ سُوطٜ؞ 20 اَمَّا شَرٜلْ نغٜلْ اٛ ݧُمَتَ دٛوْ مَاجُمْ، مَلَاعِکَاجٛ جٛومِرَاوٛ وَنْغَنِمٛ ندٜرْ کٛيْطٛلْ، وِعِمٛ، ‏«‏يُسُفُ ٻِي دَوْدَ، تَاع حُلُ تٜعُکِ مَرْيَامَ، نغَمْ ٻِنْغٜلْ نغٜلْ اٛ سَاوِ دَغَ تٛ رُوحُ اَللَّه نغٜلْ پِوٛيِ؞ 21 اٛ دَݧَيْ ٻِطّٛ غٛرْکٛ ندٜنْ اَ نٛدَّيْمٛ يٜىٰسُ، نغَمْ اٛ حِسْنَيْ يِمْٻٜ مَاکٛ دَغَ حَکّٜ مَٻّٜ؞»‏
22 فُو فِي طُعُمْ طُمْ وَطِ نغَمْ طُمْ حٜبِّنَ کٛ جٛومِرَاوٛ وِعِ دَغَ حٛنْدُکٛ اَنَّبِيجٛ، اٛ وِعِ، 23 ‏«‏رَطُّمْ، سُرْبَاجٛ مٛ اَنْدَا غٛرْکٛ دَݧَيْ ٻِطّٛ غٛرْکٛ، ندٜنْ طُمْ نٛدَّيْ اِنْدٜ مَاکٛ اِمَانُوٜلْ؞»‏ مَعَنَ اِمَانُوٜلْ وٛنِ، ‏«‏اَللَّه اٜ وٛنْدِ اٜ مٜىٰطٜنْ؞»‏
24 ندٜ يُسُفُ اُمِّي دَغَ طٜيْنغٛلْ نغٛلْ، سٜيْ وَطِ کٛ مَلَاعِکَاجٛ جٛومِرَاوٛ اٛنْ وِعِمٛ، اٛ تٜعِ مَرْيَامَ؞ 25 اَمَّا اٛ اَنْدَامٛ نَاکِ غَطَ اٛ دَݧِ ٻِطّٛ مَاکٛ؞ ندٜنْ يُسُفُ نٛدِّ ٻِطّٛ اٛنْ يٜىٰسُ؞

- مَاتِيُ
- <
- 1
- >

© 2011 WBT