- رٛومَنْکٛعٜنْ
- <
- 6
- >

6
بَوْطٜ حَکّٜ نغٜوَامَ
1 تٛو، طُمٜ مبِعٜتٜنْ؟ اٜنْ نغَطَيْ کَ وَطُکِ حَکّٜ نغَمْ يِدّٜ اَللَّه ٻٜيْدٛو؟ 2 غٛونغَ نَاع نٛنْ!‏ حَانَا ݧَمْرٜنْ يٜىٰسٛ اٜ وَطُکِ حَکّٜ، نغَمْ اٜنْ نجَادَکٜ اٜنْ نغَرْتِي بٛ مَيْٻٜ تٛ حَکّٜ؞ نٛ وَطَتَ کَدِنْ اٜنْ ݧَمْرَ يٜىٰسٛ اٜ جٛنْدٜ ندٜرْ حَکّٜ؟ 3 غٛونغَ اٛنْ اَنْدِ ندٜ طُمْ وَطَنِيعٜنْ بَڤْتِسْمَ نغَمْ شُمْڤٛوتِرٜنْ اٜ يٜىٰسُ اَلْمَسِيحُ، اٜنْ نغَطَنَ بَڤْتِسْمَ نغَمْ اٜنْ مَيْدِ اٜ مَاکٛ؞ 4 نغَمْ نٛنْ، بَڤْتِسْمَ طُمْ اُمْ وَطَنِعٜنْ بٛ طُمْ اُوُدُعٜنْ اٜ مَاکٛ، ندٜنْ اٜنْ نغَرْتِي غٛعٛ اٜ مَاکٛ ندٜرْ مَيْدٜ مَاکٛ، نغَمْ، نٛنْ نٛ تٜدُّنغَلْ ݧَاکٛ مٜىٰطٜنْ مٛ دٛوْ اُمِّنِرِ اَلْمَسِيحُ دَغَ مَيْدٜ، نٛنْ اٜنٜنْ مَا اٜنْ نغَطُ جٛنْدٜ حٜيْرٜ؞
5 نغَمْ تٛ اٜنْ نغَرْتِي غٛعٛ اٜ اَلْمَسِيحُ ندٜرْ مَيْدٜ اِرِ ندٜ مَاکٛ، نٛنْ مَا اٜنْ تَبِّتِنِي اٜنْ نغَرْتَيْ غٛعٛ اٜ مَاکٛ ندٜرْ اُمَّاکِ دَغَ مَيْدٜ نٛ اٛ اُمّٛرِي؞ 6 اٜنْ اَنْدِ نغِکُّ مٜىٰطٜنْ طُمْ ندٜنّٛ طُمْ وَرْدَامَ اٜ اَلْمَسِيحُ دٛوْ غَافَانغَلْ، نغَمْ ٻَنْدُ مٜىٰطٜنْ ندُ حَکّٜ حَلْکٜىٰ، نغَمْ تٛع ڤُطِّتٜنْ نغَرْتٜنْ مَشُّٻٜ حَکّٜ؞ 7 نغَمْ فُو مَيْطٛ، حَکّٜ وَلَا بَوْطٜ دٛوْ مَاکٛ؞ 8 تٛ اٜنْ مَيْدِي اٜ اَلْمَسِيحُ، اٜنْ تَبِّتِنِي اٜنْ نجٛوطٛدٛتٛ اٜ مَاکٛ؞ 9 نغَمْ اٜنْ اَنْدِ اَلْمَسِيحُ اُمِّنَامَ دَغَ مَيْدٜ، ندٜنْ اٛ فُطِّتَتَا اٛ مَايَ کَدِنْ؞ مَيْدٜ فُطِّتَتَا حٜٻَ بَوْطٜ دٛوْ مَاکٛ؞ 10 مَيْدٜ ندٜ اٛ مَايِ اٛ مَايُ ندٜ غٛعٛ نغَمْ اٛ يٜوَ سٜمْبٜ حَکّٜ حَا اَبَدَا، ندٜنْ جٛنْدٜ ندٜ اٛ وَطَتَ جٛونِ اٜ مٛ وَطَندٜ ندٜرْ سُمْڤٛوتِرْکِ اٜ اَللَّه؞ 11 نٛنْ اٛنٛنْ مَا، دٛولٜ کٛشّٜىٰ کٛعٜ مٛوطٛنْ بٛ مَيْٻٜ ٻٜ بَوْطٜ حَکّٜ لَامَاکِ دٛوْ مَٻّٜ، اَمَّا جٛونِ اٛنْ نغَطَ جٛنْدٜ نغَمْ نغَطٛنْ کٛ اَللَّه يِطِ بَرْکَ سُمْڤٛوتِرْکِ اٜ يٜىٰسُ اَلْمَسِيحُ؞
12 نغَمْ نٛنْ، تٛع اٛنْ اَلُ حَکّٜ لَامٛو دٛوْ ٻَلِّ مٛوطٛنْ مَايَيْطِ حَا تٛکّٛنْ کٛ سُونٛ ٻَلِّ مٛوطٛنْ نغِطِ؞ 13 تٛع اٛنْ ڤُطُّتُ اَلَنٛنْ حَکّٜ وٛنْدٜ جٛکّٛودٜ ٻَنْدُ مٛوطٛنْ ندٜ حُوتِرٜىٰ فِي کَلُّطُمْ؞ اَمَّا کٛکّٜىٰ اَللَّه کٛعٜ مٛوطٛنْ بٛ يِمْٻٜ ٻٜ طُمْ اُمِّنِ دَغَ مَيْدٜ يَاکِ يٛنْکِ، ندٜنْ کٛکّٛنْمٛ فُو کٛعٜ مٛوطٛنْ نغَمْ اٛ حُوتِرَعٛنْ کُوطٜ اَادِلَاکُ؞ 14 نغَمْ حَکّٜ حٜٻَتَا جَالٛرْغَلْ دٛوْ مٛوطٛنْ، ندٜ نَاع لٜيْ اَتَّوْرَ نغٛنْطٛنْ، اَمَّا لٜيْ يِدّٜ اَللَّه نغٛنْطٛنْ؞
مَشُّٻٜ اَادِلَاکُ
15 طُمٜ نغَطٜتٜنْ؟ اٜنْ نغَطَيْ حَکّٜ نغَمْ لٜيْ يِدّٜ اَللَّه غٛنْطٜنْ نَاع لٜيْ اَتَّوْرَ؟ تٛع اٜنْ نغَطُ نٛنْ!‏ 16 غٛونغَ اٛنْ اَنْدِ تٛ اٛنْ تٛکِّي کٛ غٛطّٛ وِعِعٛنْ نٛ مَشُّٻٜ نغَطَتَ، اٛنْ نغَرْتِي مَشُّٻٜ اٛنْ طٛنْ مٛ نغَطٛتٛنْ کٛ وِعِ، کٛو حَکّٜ ڤٛوطَيْطُمْ مَيْدٜ، کٛو وَطُکِ کٛ اَللَّه يِطِ غَرْتِرَيْطُمْ نٜطّٛ اَادِلِيجٛ؞ 17 اَمَّا يٜتّٛورٜ تَبِّتَنَ اَللَّه، نغَمْ ندٜنّٛ اٛنْ مَشُّٻٜ حَکّٜ، اَمَّا جٛونِ اٛنْ تٛکَّ اٜکِّتِنٛلْ نغٛلْ طُمْ اٜکِّتِنِعٛنْ اٜ ٻٜرْطٜ مٛوطٛنْ فُو؞ 18 اٛنْ ندِمْطِنَامَ دَغَ وَطُکِ حَکّٜ، اٛنْ نغَرْتِي مَشُّٻٜ اَادِلَاکُ؞ 19 اٜ مِ حُوتِرَ بٛلِيطٜ طٜ شَطَا نغَمْ اٛنْ شٜمْبِطَا؞ ندٜنّٛ اٛنْ نغَرْتِرِي کٛعٜ مٛوطٛنْ مَشُّٻٜ وَطُکِ فِي نٜفْنِيطُمْ اٜ فِي کَلُّطُمْ غَطُطُمْ کَ ٻٜيْدَاکِ نَاع سٜطَّ؞ نٛنْ مَا، جٛونِ نغَرْتِرٜىٰ کٛعٜ مٛوطٛنْ مَشُّٻٜ اَادِلَاکُ نغَمْ نغَطٛنْ جٛنْدٜ شٜنِيندٜ؞
20 کٛ نغٛنّٛوطٛنْ مَشُّٻٜ حَکّٜ، وَلَا کٛ وَنِّعٛنْ اٜ کُوطٜ اَادِلَاکُ؞ 21 ندِيٜ ٻٜيْدَارِ کٜٻُطٛنْ ندٜرْ کٛ نغَطَيْنٛوطٛنْ ندٜنّٛ طُمْ شٜمْتٛتٛنْ جٛونِ؟ کٛ فِي طُمْ طٛنْ فٛوطَتَ وٛنِ مَيْدٜ!‏ 22 اَمَّا جٛونِ ندٜ طُمْ رِمْطِنِيعٛنْ دَغَ حَکّٜ، ندٜنْ اٛنْ نغَرْتِي مَشُّٻٜ اَللَّه، ٻٜيْدَارِ ندِ کٜٻٛتٛنْ وٛنِ جٛنْدٜ لَمْندٜ، ندٜنْ اٜ رٜعِرْدٜ کٜٻٛنْ يٛنْکِ کِ رٜعَتَا؞ 23 نغَمْ نجٛٻَارِ حَکّٜ طُمْ مَيْدٜ، اَمَّا شَاحُ اَللَّه وٛنِ يٛنْکِ کِ رٜعَتَا کٜٻٜتٜىٰکِ بَرْکَ سُمْڤٛوتِرْکِ اٜ يٜىٰسُ اَلْمَسِيحُ جٛومِرَاوٛ مٜىٰطٜنْ؞

- رٛومَنْکٛعٜنْ
- <
- 6
- >

© 2011 WBT