- 1 کٛرِنْتِيَنْکٛعٜنْ
- <
- 11
- >

11
1 اٜکِّتٜىٰ تٛ اَمْ نٛ اٜکِّتٛرِيمِ تٛ اَلْمَسِيحُ؞
حُرْنَاکِ ندٜرْ مَوْنِنْکِ اَللَّه
2 اٜ مِ مَنَعٛنْ نغَمْ اٛنْ نغٜجِّتَايِيَمْ ندٜرْ کٛو طُمٜ، ندٜنْ اٛنْ تٛکَّ اٜکِّتِنٛلْ نغٛلْ اٜکِّتِنْمِعٛنْ؞ 3 اَمَّا اٜ مِ يِطِ اَنْدٛنْ، اَلْمَسِيحُ وٛنِ اَرْدِيطٛ کٛو مٛيٜ غٛرْکٛ، ندٜنْ غٛرْکٛ وٛنِ اَرْدِيطٛ دٜبّٛ مُوطُمْ، اَللَّه وٛنِ اَرْدِيطٛ اَلْمَسِيحُ؞ 4 فُو غٛرْکٛ غَطُطٛ دٛعَارٜ کٛو اَنَّبَاکُ اٜ حُرْنِي، اٛ سٜمْتِنِي اَرْدِيطٛمٛ؞ 5 اَمَّا فُو دٜبّٛ غَطُطٛ دٛعَارٜ کٛو اَنَّبَاکُ حُرْنَاکِ اٛ سٜمْتِنِي اَرْدِيطٛمٛ، اٛ وَرْتِي بٛ اٛ ڤٜمْبُطٛ حٛورٜ مَاکٛ؞ 6 تٛ دٜبّٛ وَݧِي حُرْنَ حٛورٜ مُوطُمْ، سٜيْ اٛ تَپَ غَاسَ مَاکٛ؞ اَمَّا تٛ اٜ طُمْ سٜمْتِنِي دٜبّٛ تَپَ غَاسَ مُوطُمْ کٛو فٜمْبٛو، تٛو، سٜيْ اٛ حُرْنٛو؞ 7 غٛرْکٛ حَانَايِ حُرْنَ حٛورٜ مُوطُمْ نغَمْ اٛ تَغَا ندٜرْ نَنْدِ اَللَّه ندٜنْ اٜ مٛ حٛلَّ مَنْغُ اَللَّه، اَمَّا دٜبّٛ اٜ حٛلَّ مَنْغُ غٛرْکٛ؞ 8 نغَمْ غٛرْکٛ نَاع دَغَ ٻَنْدُ دٜبّٛ تَغَا، اَمَّا دٜبّٛ تَغَا دَغَ ٻَنْدُ غٛرْکٛ؞ 9 نٛنْ مَا طُمْ تَغَايِ غٛرْکٛ نغَمْ دٜبّٛ، اَمَّا دٜبّٛ تَغَا نغَمْ غٛرْکٛ؞ 10 نغَمْ طُعُمْ اٜ نغَمْ مَلَاعِکَعٜنْ، اٜ حَانِ دٜبّٛ حُرْنٛو؞ 11 فُو اٜ نٛنْ، ندٜرْ يِمْٻٜ جٛومِرَاوٛ دٜبّٛ اٜ يِطِ بَلَّلْ غٛرْکٛ، نٛنْ مَا غٛرْکٛ اٜ يِطِ بَلَّلْ دٜبّٛ؞ 12 دٜبّٛ اَرَنْدٜىٰجٛ اٛ تَغَا دَغَ ٻَنْدُ غٛرْکٛ، ندٜنْ وٛرْٻٜ فُو دٜبّٛ دَݧِٻٜ، اَمَّا کٛو طُمٜ دَغَ تٛ اَللَّه طُمْ پِوٛيِ؞
13 ݧُمٜىٰ اٜ کٛعٜ مٛوطٛنْ، اٜ طُمْ حَانِ دٜبّٛ وَطَ دٛعَارٜ حُرْنَاکِ؟ 14 نَاع اٜ يِيکِ يِمْٻٜ، تٛ غٛرْکٛ اَلِي غَاسَ حٛورٜ مُوطُمْ جُوتِي، طُمْ شٜمْتِنِيطُمْ؟ 15 اَمَّا تٛ دٜبّٛ اٜ وٛودِ غَاسَ نجُوتُکَ، طُمْ وَرْتِي کٛ اٛ مَنْتٛرْتٛو؞ اَللَّه حٛکِّيمٛ غَاسَ کَنْ نغَمْ کَ سُدَّنَمٛ حٛورٜ؞ 16 تٛ بٛو غٛطّٛ اٜ يِطِ يٜدَّ حَالَ کَعَ، سٜيْ اٛ اَنْدَ مِنْ نغَلَا غٛطُّمْ ندٛنُ فٜىٰرٜ، نٛنْ مَا کٛو نغَلٜ کَوْتَلْ يِمْٻٜ اَللَّه؞
کِرْتَارِ جٛومِرَاوٛ
17 تٛو، اٜ وٛودِ کٛ نغِطُمِ وِيکِعٛنْ، مِ مَنْتَتَاعٛنْ دٛوْ مَاجُمْ، نغَمْ فُو شَرٜلْ کٛ کَوْرُتُطٛنْ نغَمْ مَوْنِنْکِ اَللَّه، حَوْرُتُکِ کِنْ نَفَنْتَاعٛنْ، سٜيْ نِ اٜ کِ ٻٜيْدَ سٛعُّکِعٛنْ غَطَ؞ 18 اَرَنْدٜ، مِ نَنِي اٛنٛنْ تٛکُّٻٜ يٜىٰسُ تٛ اٛنْ کَوْرِتِي، اٜ وٛودِ فٜىٰرٛوتِرٛلْ حَکُّندٜ مٛوطٛنْ؞ اٜ مِ ݧُمَ اٜ وٛودِ غٛونغَ ندٜرْ حَالَ کَنْ؞ 19 وَلَا سٜکٛ دٛولٜ طُمْ حٜٻَ فٜىٰرٛوتِرٛلْ حَکُّندٜ مٛوطٛنْ، نغَمْ طُمْ وَاوَ حٜٻْتُکِ ٻٜيٜ نغٛنِ دَرِيٻٜ اٜ غٛونغَ ندٜرْ مٛوطٛنْ؞ 20 تٛ اٛنْ کَوْرِتِي، غٛونغَ نَاع نغَمْ ݧَامُکِ کِرْتَارِ جٛومِرَاوٛ کَوْرِتٛتٛنْ؞ 21 نغَمْ تٛ شَرٜلْ حِرْتَاکِ وَطِي، کٛو مٛيٜ اٜ ݧَمْرَ يٜىٰسٛ اٜ ݧَامُکِ ݧَمْندُ مُوطُمْ، وَلَا کٜطٛتٛوطٛ غٛطّٛ؞ غٛطّٛ اَلْدٜىٰ اٜ وٜىٰلٛ، غٛطّٛ بٛو يَرَ نَا يِلْتَکٜ؞ 22 تٛو، اٛنْ نغَلَا غُرٜ تٛ ݧَامٛتٛنْ نجَرٛنْ؟ کٛو اٛنْ نجَوَنَ کَوْتَلْ يِمْٻٜ اَللَّه، ندٜنْ اٛنْ شٜمْتِنَ ٻٜ نغَلَنَا؟ تٛو، کٛ مبِعَيْمِعٛنْ؟ مِ مَنَعٛنْ دٛوْ نٛنْ؟ مِ وَاوَتَا مِ مَنَعٛنْ دٛوْ مَاجُمْ کٛو سٜطَّ؞
23 نغَمْ کٛ نَنْمِ تٛ جٛومِرَاوٛ، کَنْجُمْ اٜکِّتِنْمِعٛنْ؞ ندٜرْ جٜمَّارٜ ندٜ طُمْ حٛکِّتِرِ جٛومِرَاوٛ مٜىٰطٜنْ يٜىٰسُ، اٛ حٛشِّ بُرٛودِ، 24 اٛ يٜتِّ اَللَّه، اٛ سٜنْدِطُمْ، اٛ وِعِ، ‏«‏طُعُمْ طُمْ ٻَنْدُ اَمْ کٛکَّاندُ نغَمْ مٛوطٛنْ؞ نغَطٜىٰ کَ وَطُکِ نٛنْ نغَمْ سِفْتٛرْکِيَمْ؞»‏ 25 نٛنْ مَا، غَطَ ٻٜ کِرْتَکٜ، اٛ حٛشِّ جَرْدُغٜلْ ندِيَمْ اِنَبٛجَمْ، اٛ وِعِ، ‏«‏طَعَمْ اِنَبٛجَمْ نغٛنْطَمْ ندٜرْ جَرْدُغٜلْ نغٜعٜلْ کَنْجَمْ وٛنِ اَلْکَوَلْ کٜسَلْ تَبِّتَيْنغَلْ اٜ پِيپَمْ اَمْ؞ نغَطٜىٰ نٛنْ فُو شَرٜلْ نغٜلْ نجَرٛتٛنْطَمْ نغَمْ سِفْتٛرْکِيَمْ؞»‏
26 فُو شَرٜلْ نغٜلْ ݧَامٛتٛنْ بُرٛودِ طُمْ ندٜنْ اٛنْ نجَرَ اِنَبٛجَمْ طَمْ، نغَطٜىٰ نٛنْ اٛنْ کٛکَّ حَبَرُ مَيْدٜ يٜىٰسُ جٛومِرَاوٛ؞ نغَطٜىٰ کَ وَطُکِ نٛنْ حَا شَرٜلْ نغٜلْ اٛ وَرْتٛيْتَ؞
27 نغَمْ نٛنْ، فُو ݧَامُطٛ بُرٛودِ طُمْ، کٛو يَرِي اِنَبٛجَمْ طَمْ جٛومِرَاوٛ نٛ حَانَا، اٛ وَطِي حَکّٜ وَرْتِرْکِ ٻَنْدُ جٛومِرَاوٛ اٜ پِيپَمْ جٛومِرَاوٛ مٜىٰرٜ؞ 28 اٜ حَانِ نٜطّٛ فٛوندَ حٛورٜ مُوطُمْ کٛ اٛ ݧَامَ بُرٛودِ طُمْ اٛ يَرَ اِنَبٛجَمْ طَمْ؞ 29 فُو ݧَامُطٛ بُرٛودِ طُمْ يَرِ اِنَبٛجَمْ طَمْ، تٛ اٛ ݧُمَايِ دٛوْ ٻَنْدُ جٛومِرَاوٛ، اٛ فٛوطَنِي حٛورٜ مَاکٛ کِيتَ لَاوٛلْ ݧَامُکِ اٜ يَرْکِ کِ اٛ وَطِ؞ 30 کَنْجُمْ وَطِ طُطْٻٜ ندٜرْ مٛوطٛنْ ٻَلِّ مَٻّٜ شٜمْبِطَا اٛنْ نغٛودِ شِيَ نجَمُ، ندٜنْ وٛٻّٜ مٛوطٛنْ بٛو مَايِي؞ 31 اَمَّا تٛ اٜنْ ڤٛوندِي کٛعٜ مٜىٰطٜنْ، اَللَّه وَطَنْتَاعٜنْ کِيتَ؞ 32 تٛ جٛومِرَاوٛ نَتِّنِيعٜنْ تٛرَّ، اٜ مٛ يِطِ اٛ اٜلْتَعٜنْ، نغَمْ تٛع طُمْ تَپَنَعٜنْ کِيتَ حَوْتِ اٜ دُونِيَارُ؞
33 نغَمْ نٛنْ، بَنْدِرَاٻٜ اَمْ، تٛ اٛنْ کَوْرِتِي نغَمْ ݧَامُکِ کِرْتَارِ ندِنْ، کٜطٛوتِرٜىٰ؞ 34 تٛ اٜ وٛودِ نَنٛووٛ وٜىٰلٛ ندٜرْ مٛوطٛنْ، سٜيْ اٛ ݧَامَ ݧَمْندُ تٛ وُرٛ، نغَمْ تٛع حَوْرُتُکِ مٛوطٛنْ فٛوطَنَعٛنْ کِيتَ؞ دٛوْ فِي کٛرِيطُمْ بٛو، تٛ مِ وَرِي، مِ اٜکِّتِنَيْعٛنْ دٛوْ مَاجُمْ؞

- 1 کٛرِنْتِيَنْکٛعٜنْ
- <
- 11
- >

© 2011 WBT