- وَحَيُ يَحَيَ
- <
- 17
- >

17
دٜبّٛ اٜ مَرْدِ ندِنْ
1 سٜيْ غٛعٛتٛ ندٜرْ مَلَاعِکَعٜنْ نجٛوٜىٰطِطٛ ٻٜنْ طٛنْ جٛغِيٻٜ تُمُّطٜ جٛوٜىٰطِطِ طٜنْ وَرِ وِعِيَمْ، ‏«‏وٛرٛيْ مِ حٛلّٛيْمَا نٛ اَللَّه حَلْکِرْتَ کَارُوَاجٛ اِنْدِنْطٛ، اٛنْ طٛنْ وَاتٛ غَرِيرِ مَوْندِ ندِنْ طٛنْ نغٛنْدِ حَادٜ شَنْطِ؞ 2 لَامِيٻٜ دُونِيَارُ نغَطِدِي نجٜىٰنُ اٜ مَاکٛ؞ نجٜىٰنُ طُمْ ٻٜ نغَادِ يِلْتِيٻٜ بٛ اٛ حٛکُّٻٜ نجَرُ غَيْلِتَيْنغُ حٛورٜ، کَمْٻٜ اٜ يِمْٻٜ دُونِيَارُ فُو؞»‏
3 ندٜرْ وَحَيُ طُمْ، مَلَاعِکَاجٛ اٛنْ حٛشِّيَمْ يَارِيَمْ ندٜرْ لَدّٜ تٛنْ نغِيمِ غٛطّٛ دٜبّٛ اٜ جٛوطِي دٛوْ وٛنْدِ مَرْدِ مبٛطٜىٰرِ شٛلٛيْ؞ ٻَنْدُ مَيْرِ فُو اٜ وٛودِ اِنْطٜ کُطٛوجٜ اَللَّه اٜ ندِ وٛودِ کٛعٜ جٛوٜىٰطِطِ اٜ لُوٜ سَڤّٛ؞ 4 دٜبّٛ اٛنْ اٜ ٻٛرْنِي کٛلْتٜ شُوطِيجٜ اٜ بٛطٜىٰجٜ شٛلٛيْ، اٜ مٛ مٛعِّتِنٛرِي شٛدِّ جِينَارِ، اٜ شٛدِّ غَطِرَاندِ کَاپٜ طٜ شٜىٰدٜ فٜىٰرٜ‑فٜىٰرٜ؞ اٜ مٛ جٛغِي تُمُّدٜ جِينَارِ اٜ جُنْغٛ مَاکٛ اٜ ندٜ حٜىٰوِ ندِيَمْ اِنَبٛجَمْ، وَاتٛ کٛ نٜفْنِي کَلُّطُمْ طُمْ اٛ وَطِدِ اٜ وٛرْٻٜ؞ 5 اٜ تِيندٜ مَاکٛ طُمْ وِنْدِ وٛنْدٜ اِنْدٜ غٛودُندٜ مَعَنَ شُوطِيطُمْ، وِعُکِ، ‏«‏بَابِيلَ مَوْندِ اِنَّ کَارُوَعٜنْ اِنَّ کٛو طُمٜ کٛ نٜفْنِي طُمْ دُونِيَارُ؞»‏ 6 سٜيْ نغِيمِ دٜبّٛ اٛنْ اٜ يِلْتِي نغَمْ پِيپَمْ يِمْٻٜ اَللَّه طَمْ اٛ يَرِ اٜ پِيپَمْ ٻٜ طُمْ وَرِ نغَمْ تٛکُّکِ يٜىٰسُ؞
ندٜ نغِيمٛومِ مِ حَيْطِنِي نَاع سٜطَّ؞ 7 اَمَّا مَلَاعِکَاجٛ اٛنْ پَمِيَمْ وِعِ، ‏«‏نغَمْ طُمٜ کَيْطِنْتَا؟ مِ وِعٜتٜ مَعَنَ سِرُّ دٜبّٛ اٛعٛ اٜ سِرُّ مَرْدِ کٛشُّندِمٛ نغٛودُندِ کٛعٜ جٛوٜىٰطِطِ اٜ لُوٜ سَڤّٛ؞ 8 مَرْدِ ندِ نغِيطَا، ندٜنّٛ اٜ ندِ وٛودُنٛو يٛنْکِ، جٛونِ ندِ وَلَا يٛنْکِ، ندٜنْ طٛعٛ يٜىٰسٛ ندِ وُرْتٛيْتٛ دَغَ ندٜرْ نغَيْکَ کَلُّکَ لُغُّکَ ندِ يَحَ تٛ ندِ حَلْکٜتٜىٰ؞ جٛوطِيٻٜ اٜ دُونِيَارُ ٻٜ طُمْ وِنْدَايِ اِنْطٜ مَٻّٜ ندٜرْ دٜفْتٜرٜ يٛنْکِ کٛ دُونِيَارُ تَغٜىٰ، ٻٜ کَيْطِنَيْ اٜ يِعُکِ مَرْدِ ندِنْ طٛنْ؞ نغَمْ ندٜنّٛ اٜ ندِ وٛودُنٛو يٛنْکِ، جٛونِ ندِ وَلَا يٛنْکِ، ندٜنْ ندِ وَرْتٛيَيْ؞
9 ‏«‏طٛعٛ اٜ حَانِ نٜطّٛ حُوتِرَ فَامُ نغَمْ اَنْدُکِ مَعَنَ طُعُمْ؞ کٛعٜ جٛوٜىٰطِطِ طٜنْ طٛنْ طُمْ پٛولٜ جٛوٜىٰطِطِ تٛ دٜبّٛ اٛنْ طٛنْ جٛوطٛتٛو، 10 طٛنْمَا کَنْجٜ نغٛنِ لَامِيٻٜ نجٛوٜىٰطِطٛ؞ نجٛوٛ ندٜرْ مَٻّٜ مَايِ، ندٜنْ غٛعٛتٛ اٜ لَامٛو جٛونِ، غٛعٛتٛ اٛنْ بٛو وَرَايِ تَوْ؞ تٛ اٛ وَرِي، اٛ لَامٛتٛ شَرٜلْ سٜطَّ تَنْ؞ 11 مَرْدِ ندِنْ طٛنْ غٛودُنٛوندِ يٛنْکِ، جٛونِ بٛو ندِ وَلَا يٛنْکِ، کَيْرِ وٛنِ غٛعٛتٛ ندٜرْ لَامِيٻٜ نجٛوٜىٰطِطٛ، ندِ وَرْتَيْ لَامِيطٛ نجٛوٜىٰتَتَٻٛ، ندٜنْ طُمْ حَلْکَندِ؞
12 ‏«‏لُوٜ طٜنْ طٛنْ سَڤّٛ طٜ نغِيطَا بٛو طُمْ لَامِيٻٜ سَڤّٛ ٻٜ ڤُطَّايِ لَامُ تَوْ، اَمَّا طُمْ حٛکَّيْٻٜ لَامُ ٻٜ لَامٛو اَوَ غٛعٛ اٜ مَرْدِ ندِنْ طٛنْ؞ 13 ٻٜ فُو ݧُمٛ مَٻّٜ غٛعٛ، ندٜنْ ٻٜ کٛکَّيْ مَرْدِ ندِنْ طٛنْ بَوْطٜ مَٻّٜ اٜ لَامُ مَٻّٜ؞ 14 ٻٜ کٛنَيْ کَرٛورِ ندِنْ، اَمَّا کَرٛورِ ندِنْ حٜٻَ جَالٛرْغَلْ دٛوْ مَٻّٜ نغَمْ کَنْکٛ وٛنِ جٛومِرَاوٛ جٛومِرَاٻٜ، لَامِيطٛ لَمْلَمْٻٜ؞ وٛنْدُٻٜ اٜ مَاکٛ بٛو ٻٜ نٛدَّاٻٜ، ٻٜ شُٻَاٻٜ، ٻٜ تٛکُّٻٜ جٛومِرَاوٛ بٛطُّمْ؞»‏
15 طٛنْمَا مَلَاعِکَاجٛ اٛنْ وِعِيَمْ، ‏«‏ندِيَمْ طَمْ طٛنْ طَمْ نغِيطَا، تٛ دٜبّٛ اٛنْ طٛنْ جٛوطِي؞ کَنْجَمْ وٛنِ لٜݧِ، اٜ يِمْٻٜ طُطْٻٜ دَغَ لٜيْطٜ فٜىٰرٜ‑فٜىٰرٜ اٜ طٜمْطٜ فٜىٰرٜ‑فٜىٰرٜ؞ 16 لُوٜ طٜنْ طٛنْ بٛو سَڤّٛ طٜ نغِيطَا، کَنْجٜ اٜ مَرْدِ ندِنْ طٛنْ طٜ نغَݧَيْ دٜبّٛ اٛنْ طٛنْ طٜ تٜىٰتَ کٛو طُمٜ کٛ اٛ وٛودِ، طٜ ٻٛرْتَمٛ، طٜ ݧَامَ کُسٜلْ ٻَنْدُ مَاکٛ، طٜ نغُلِرَمٛ حِيتٜ؞ 17 نغَمْ اَللَّه وَطِيٻٜ ٻٜ کُوَ کٛ اٛ يِطِ ٻٜ نغَرْتَ ٻٜ ݧُمٛ غٛعٛ، ٻٜ کٛکَّ مَرْدِ ندِنْ لَامُ مَٻّٜ، نَا طُمْ حٜبِّنِي کٛ اَللَّه وِعِ؞
18 ‏«‏دٜبّٛ اٛنْ طٛنْ مٛ نغِيطَا، کَنْکٛ وٛنِ غَرِيرِ مَوْندِ ندِنْ طٛنْ غٛودُندِ لَامُ دٛوْ لَامِيٻٜ دُونِيَارُ؞»‏

- وَحَيُ يَحَيَ
- <
- 17
- >

© 2011 WBT