- وَحَيُ يَحَيَ
- <
- 13
- >

13
مَرْلٜ طِطِ
1 سٜيْ نغِيمِ وٛنْدِ مَرْدِ اٜ وُرْتٛيٛو دَغَ ندٜرْ مَايٛ اٜ ندِ وٛودِ لُوٜ سَڤّٛ اٜ کٛعٜ جٛوٜىٰطِطِ؞ کٛو نغَلٜ لُوَلْ اٜ وٛودِ غِيفٛلْ ندٜنْ کٛو ندٜيٜ حٛورٜ اٜ وٛودِ اِنْدٜ کٛلَّيْندٜ اَللَّه يَوَارٜ؞ 2 مَرْدِ ندِ نغِيمِ ندِنْ اٜ ندِ نَنْدِ اٜ شٜمْبِنْدُ اٜ ندِ وٛودِ کٛيْطٜ مَوْطٜ غٛودُطٜ غَاسَ اٜ ڤٜطٜىٰلِ جُوتُطِ بٛ طِ وٛنْغَ ندِوْرِوَ لَدّٜ بِعٜتٜىٰنغَ بٜيَرْ؞ حٛنْدُکٛ مَيْرِ اٜ نَنْدِ اٜ کٛ سٜمْبِنْدُ؞ مبٛوغَ نغَنْ بٛو حٛکِّندِ بَوْطٜ مُوطُمْ، اٜ جٛوطٛرْغَلْ لَامُ مُوطُمْ، اٜ لَامُ مَوْطُمْ؞ 3 ندٜنْ حٛورٜ وٛعٛيْرٜ دَغَ ندٜرْ کٛعٜ مَرْدِ ندِنْ اٜ وٛودِ وٛنْدٜ نَوْنٛودٜ بَاوَيْندٜ وَرْکِندِ؞ اَمَّا نَوْنٛودٜ ندٜنْ يَادَکٜ حٛيِي؞ نغَمْ نٛنْ کٛو مٛيٜ ندٜرْ دُونِيَارُ حَيْطِنِ تٛکِّ مَرْدِ ندِنْ؞ 4 ٻٜ مَوْنِنِ مبٛوغَ نغَنْ، نغَمْ نغَ حٛکِّيندِ لَامُ؞ طٛنْمَا ٻٜ مَوْنِنِ مَرْدِ ندِنْ، اٜ ٻٜ مبِعَ، ‏«‏مٛيٜ حٜوْتِ بٛ مَرْدِ ندِعِ؟ مٛيٜ وَاوَتَ حَٻْدَ اٜ مَيْرِ؟»‏
5 طُمْ اَلِ مَرْدِ ندِنْ مَوْنِنَ حٛورٜ مُوطُمْ اٜ حُطَ جٛومِرَاوٛ، طُمْ اَلِندِ ندِ لَامٛو لٜبِّ 42؞ 6 ندِ فُطِّ حُطُکِ اَللَّه اٜ اِنْدٜ مَاکٛ اٜ تٛ اٛ جٛوطٛتٛو، اٜ فُو جٛوطِيٻٜ تٛنْ دٛوْ؞ 7 طُمْ اَلِندِ ندِ حٛنَ يِمْٻٜ اَللَّه ندِ حٜٻَ جَالٛرْغَلْ دٛوْ مَٻّٜ؞ ندِ حٛکَّا لَامُ دٛوْ کٛو نغٛلٜ لٜݧٛلْ، اٜ کٛو ٻٜيٜ يِمْٻٜ، اٜ کٛو نغَلٜ طٜمْنغَلْ، اٜ کٛو ندِيٜ لٜيْدِ؞ 8 فُو يِمْٻٜ جٛوطِيٻٜ اٜ دُونِيَارُ ٻٜ مَوْنِنَيْندِ، سٜيْ نِ ٻٜ طُمْ وِنْدِ اِنْطٜ مَٻّٜ کٛ دُونِيَارُ تَغٜىٰ ندٜرْ دٜفْتٜرٜ يٛنْکِ ندٜ کَرٛورِ بَرَاندِ؞
9 ‏«‏فُو غٛودُطٛ نٛڤِّ نَنٛوجِ نَنَ!‏ 10 کٛو مٛيٜ طُمْ وِنْدِ نَا يَحِي مَشُّنغَاکُ، تٛو، نَا يَحِي:‏ ندٜنْ کٛو مٛيٜ طُمْ وِنْدِ اٜ کَافَحِ اٛ وَرْدٜتٜىٰ، تٛو، اٜ کَافَحِ کِنْ اٛ وَرْدٜتٜىٰ؞ نغَمْ مَاجُمْ سٜيْ يِمْٻٜ اَللَّه کٛولٛومٛ نغَطَ مُݧَلْ؞»‏
11 ندٜنْ مِ يِعِي وٛنْدِ مَرْدِ اٜ وُرْتٛيٛو دَغَ ندٜرْ لٜيْدِ؞ اٜ ندِ وٛودِ لُوٜ طِطِ بٛ طٜ کَرٛورِ، اٜ ندِ مٜتَ بٛ مبٛوغَ؞ 12 اٜ ندِ حُوتِرَ لَامُ مَرْدِ اَرَنْدٜىٰرِ ندِنْ فُو يٜىٰسٛ اَرَنْدٜىٰرِ ندِنْ؞ ندِ وَطِي دُونِيَارُ اٜ کٛو مٛيٜ غٛنْطٛ ندٜرْ مَيْرُ مَوْنِنَ مَرْدِ اَرَنْدٜىٰرِ ندِنْ، ندِنْ طٛنْ ندِ نَوْنٛودٜ مَيْرِ حٛيِ؞ 13 مَرْدِ طِطَوْرِ ندِنْ وَطِ فِي کَيْطِنِيطُمْ طُطُّمْ، حَا مَا ندِ وَطِ حِيتٜ رُفٛيِ ندٜرْ دُونِيَارُ دَغَ دٛوْ؞ ندِ وَطِ نٛنْ يٜىٰسٛ غِتٜ کٛو مٛيٜ؞ 14 ندِ مَجِّنِ يِمْٻٜ وٛنْٻٜ دُونِيَارُ اٜ کَيْطِنِيطُمْ طُمْ اُمْ اَلِندِ ندِ وَطَ اٜ يٜىٰسٛ مَرْدِ اَرَنْدٜىٰرِ نَوْنِرَاندِ کَافَحِ اَمَّا اٜ ندِ وٛودِ يٛنْکِ؞ ندٜنْ ندِ وِعِٻٜ ٻٜ نغَطَ نغُنْکِوَ نَنْدُنغَ اٜ مَرْدِ اَرَنْدٜىٰرِ ندِنْ نغَمْ حٛکُّکِندِ مَنْغُ؞ 15 طُمْ اَلِ مَرْدِ طِطَوْرِ ندِنْ فُوفَنَ کٛ ٻٜ نغَطِ طُمْ فٛوفَانغٛ يٛنْکِ نغَمْ طُمْ مٜتَ طُمْ وَطَ فُو غَݧُطٛ مَوْنِنْکِطُمْ وَرٜىٰ؞ 16 طٛنْمَا مَرْدِ طِطَوْرِ ندِنْ وَطِ کٛو مٛيٜ وَطَنٜىٰ اَلَامَ مَيْرِ اٜ جُنْغٛ ݧَامٛ کٛو اٜ تِيندٜ، مَوْطٛ اٜ ڤَمَرٛ، غٛودُطٛ رِسْکُ اٜ مٛ وَلَنَا، مَشُّطٛ اٜ نَاع مَشُّطٛ؞ 17 ندِ وَطُ نٛنْ نغَمْ تٛع غٛطّٛ سٛودَ کٛو سٛورَ تٛ وَلَا اَلَامَ مَيْرِ، وَاتٛ اِنْدٜ مَيْرِ کٛو لَمْبَ اِنْدٜ مَيْرِ؞
18 طٛعٛ اٜ حَانِ کُوتِرٛنْ فَامُ؞ فُو غٛودُطٛ اَنْدَلْ اٛ وُرْتِنَ مَعَنَ لَمْبَ مَرْدِ ندِنْ طٛنْ، نغَمْ لَمْبَ طُمْ طُمْ اِنْدٜ نٜطّٛ؞ لَمْبَ طُمْ وٛنِ 666؞

- وَحَيُ يَحَيَ
- <
- 13
- >

© 2011 WBT